Kalász István

*Szabadszombat*

Hajnalban kitakart az ágy állok hát

majd öntözöm szóval a virágot

a hűtőben víz mustár

kint esik

fejemben egy hang azt mondja: ne add fel

és nézem nézem arcom a tükörben –

mégis megyek a postára feladom a levelet

miben ez áll: T. admirális vezérelnök

főbbszerkesztő felelős úr

jelentem: ma a szavakhoz dallamot

keresek

ennek van értelme hogy szavakhoz zenét találjak

ez az életem és persze jön a tél

a nyelv figyel engem

alakít amit még nem értek trallala Uram önt üdvözlöm...

jövő héten pedig zenéhez keresek szavakat

ígérem.